
I. INTRODUCERE

 

Creaţia intelectuală este un subiect de mare interes în momentul actual. Transformările din evoluţia drepturilor intelectuale au fost cele mai profunde din câte au cunoscut în ultimii ani celelalte categorii de drepturi ale persoanelor fizice şi juridice. 

Aceasta se datorează, în mare măsură, noilor tehnici de comunicare între oameni, pe de o parte, şi între statele lumii, pe de altă parte.

Pentru a pune în lumină, în modul cel mai pregnant, impactul transformărilor intervenite în ambianţa tehnologică asupra drepturilor intelectuale, putem aprecia că acestea s-au născut şi s-au dezvoltat prin acţiunea conjugală a revoluţiei tehnologice ( un rol importat avându-l apariţia tiparului); a unei revoluţii culturale (apariţia unui public consumator de cultură şi bunuri de calitate); a unei revoluţii filozofico – politice ( conştiinţa drepturilor individuale, ideologia libertăţii şi a egalităţii judiciare) precum, şi a unei revoluţii economice (existenţa capitalismului cu a sa economie de piaţă).

În aceste condiţii s-au produs modificări esenţiale asupra drepturilor intelectuale, manifestate în special prin internaţionalizarea acestora, precum şi prin încheierea unor convenţii internaţionale fundamentale.

Specialiştii în domeniu susţin că revoluţiile sus – menţionate (mai ales cea tehnologică) au determinat apariţia unor adevărate “industrii culturale”.

O importanţă esenţială în apariţia acestora o are desigur şi creşterea investiţiilor alocate pentru crearea şi difuzarea operelor create de om în diverse domenii. Se discută chiar de dispariţia creatorului individual, în măsura în care operele sunt cel mai adesea realizate de “ grupuri” de persoane care lucrează în anumite instituţii artistice, comerciale sau industriale. 

În aceste condiţii, se apreciază că personalitatea creatorilor se estompează, iar pe primul plan trece patronul sau consiliul de administraţie care a făcut comanda operei. Adică, în plan juridic ar însemna că legiuitorul naţional, cel care are obligaţia să asigure protecţia acestor drepturi, ar trebui să-şi modifice centrul de gravitate de la creatorul – autor spre industriaşul producător sau difuzor al creaţiilor. 

O altă problemă mult comentată pe plan internaţional este aceea a apariţiei şi dezvoltării, fără precedent, a tehnologiilor de comunicare a creaţiilor intelectuale.

Asemenea tehnici impun, cu necesitate, prezenţa unor intermediari (producător, distribuitor sau exploatator al operei), ale căror drepturi trebuie reglementate şi apărate pe cale juridică. De altfel, aceasta este unul dintre cele mai preocupante fenomene din punct de vedere juridic. 

Tot o deformare a dreptului creatorilor o constituie şi apariţia programelor de calculator şi a topografiilor circuitelor integrate.

De asemenea, tot mai izbitoare este extinderea abuzivă a drepturilor intelectuale asupra înregistrărilor sonore şi audiovizuale.

Apare evident că în lume există, încă, două curente distincte în acest domeniu. 

Într-un sens se încearcă punerea în umbră, până la dispariţie, a proprietăţii tehnice şi a suportului material pe care s-a înregistrat şi difuzat creaţia.

Pe de altă parte, marii specialişti ai lumii în acest domeniu îşi susţin punctul de vedere şi au reuşit, până în prezent, să convingă pe cei care se ocupă direct de protecţia juridică internaţională a acestor drepturi că orice persoană fizică are dreptul la protecţia intereselor sale morale şi materiale izvorâte din creaţia sa. 

De fapt, apariţia a două opinii diametral opuse în acest domeniu este determinată de prezenţa a două sisteme juridice de protecţie a drepturilor intelectuale existente în lume: cel specific european – privind drepturile morale şi materiale ale creatorilor – şi sistemul american de copyright, în centrul căruia se află exclusiv circulaţia operelor şi care are un caracter predominant economic. Cele două sisteme nu se exclud, iar aderarea SUA, în anul 1989, la Convenţia de la Berna a construit un factor benefic.

Uniunea de la Berna şi Organizaţia Mondială pentru proprietatea Intelectuală au, evident, preocupări intense pentru armonizarea celor două sisteme juridice specifice protecţiei drepturilor intelectuale. 

De asemenea, există intense preocupări pe linia armonizării legislaţiei europene în acest domeniu.

 

 

 

II. ISTORIA ŞI EVOLUŢIA DREPTULUI DE AUTOR

 

 

Ideea protecţiei dreptului de autor a început să apară odată cu inventarea tiparului, care a făcut posibilă multiplicarea lucrărilor literare prin procese mecanice în locul copierii manuale. Aceasta a dus la apariţia unui negoţ – acela al tipografilor şi al vânzătorilor de cărţi, desemnaţi în Marea Britanie prin termenul de “stationers” (papetari). Aceşti întreprinzători au investit sume importante în cumpărarea de hârtie, în achiziţionarea sau construcţia preselor şi în angajarea de personal, toate acestea reprezentând cheltuieli recuperabile într-o perioadă ce putea aduce totodată şi anumite venituri. 

În această situaţie, în lipsa oricărei forme de protecţie împotriva vânzării de copii neautorizate, investiţia în tipărirea şi vânzarea cărţilor era o acţiune riscantă: mulţi întreprinzători au fost astfel ruinaţi. Aceasta a dus la creşterea presiunii pentru obţinerea protecţiei; aceasta a apărut sub forma privilegiilor acordate de diverse autorităţi: în Anglia şi Franţa, de regi; în Germania, de principii diferitelor state. 

Privilegiile acordau titularilor drepturi exclusive de reproducere şi distribuire pentru perioade limitate de timp, punând la dispoziţie sancţiuni pentru a influenţa respectarea lor, precum amenzile, confiscarea copiilor ilegale şi eventuale despăgubiri. 

La sfârşitul secolului al XVII– lea sistemul privilegiilor din Anglia – acordarea drepturilor exclusive de către Coroană – era din ce în ce mai criticat, iar vocile autorilor care îşi revendicau drepturile se auzeau tot mai des. 

Aceasta a dus la adoptarea, în 1709, a ceea ce este cunoscut ca fiind prima lege pentru dreptul de autor – Statutul Reginei Anne. Obiectul acestei legi, exprimat în titlul lung al actului, era încurajarea învăţării şi asigurarea posesiunii copiilor cărţilor de către deţinătorii de drept. 

Principalul efect al legii a fost acordarea pentru autorul unei cărţi a dreptului unic de a tipări sau publica timp de 14 ani de la data primei publicări; evident autorul putea vinde acest drept unei edituri, aşa după cum se proceda cel mai frecvent. Legea prevedea, de asemenea, că la sfârşitul primei perioade de 14 ani începea o nouă perioadă de protecţie, ce aparţinea iniţial autorului, dacă mai era în viaţă. Astfel, perioada de protecţie era de 28 de ani de la date primei publicări. În cazul lucrărilor deja publicate la data adoptării legii, se aplica o perioadă unică de protecţie de 21 de ani. 

Accentul legii se punea, deci, pe protecţia împotriva copierii neautorizate a lucrărilor publicate şi avea, în practică, drept principali beneficiari, editorii şi vânzătorii de cărţi. 

Trebuie adăugat că legea a impus şi condiţia înregistrării şi a predării unor exemplare; înregistrarea lucrărilor publice se făcea la Oficiul Papetarilor iar copiile trebuiau donate pentru uzul universităţilor şi al bibliotecilor (numărul acestora ridicându-se la nouă, în cele din urmă).

În secolul al XVIII –lea a avut loc o dispută cu privire la relaţia dintre dreptul de autor conform dreptului comun şi abordarea acestui drept în Statutul Reginei Anne. Acestei situaţii i-a pus capăt Camera Lorzilor în 1774, când s-a hotărât că dreptul comun oferă autorului dreptul exclusiv de a-şi publica lucrările dar, în momentul în care o carte a fost tipărită, drepturile asupra acesteia sunt reglementate în exclusivitate de Statul Reginei Anne. 

Dreptul subiectiv asupra operelor nepublicate, reglementat în dreptul comun, a supravieţuit până la adoptarea, în 1911, a Legii dreptului de autor (Copyright Act) care l-a abolit.

Astăzi în Marea Britanie, dreptul de autor continuă să existe numai datorită Statutului. 

În Franţa, evoluţia de la sistemul privilegiilor la cel al dreptului de autor a făcut parte dintre schimbările generale din această ţară determinate de Revoluţie, care a abolit privilegiile de toate categoriile, inclusiv pe cele ale editorilor. 

În 1791 şi 1793, Adunarea Constituantă a adoptat două decrete ce au format temelia dreptului francez al dreptului de autor. 

Decretul din 1791 acordă autorului – pe toată durata vieţii – dreptul de a-şi reprezenta în public opera, iar moştenitorilor şi cesionarilor autorului – 5 ani după decesul acestuia. 

Decretul din 1793 acordă autorului - pe timpul vieţii – dreptul exclusiv de a reproduce opera sa, iar moştenitorilor şi cesionarilor – acelaşi drept timp de 10 ani după decesul autorului. Se poate observa imediat diferenţa de abordare faţă de Statutul Reginei Anne. În Franţa, aceste drepturi sunt concepute ca drepturi ale autorului de care acesta se bucură toată viaţa şi a căror existenţă nu este condiţionată de publicarea lucrării sau de conformitatea cu anumite formalităţi, cum ar fi cele de înregistrare.

Cu toate acestea, atât în Anglia cât şi în Franţa, aceste drepturi erau concepute ca drepturi de proprietate, ce asigură autorului, moştenitorului sau cesionarului acestuia valoarea economică a operei protejate.

Următorul stadiu al dezvoltării dreptului de autor ce merită a fi notat îl reprezintă apariţia în Germania a conceptelor unor filozofi precum Kant, care nu au văzut în drepturile autorilor doar o formă de proprietate ce asigură beneficiul economic al autorului sau al deţinătorului drepturilor.

Aceşti filozofi au conceput opera literară sau artistică drept o prelungire sau o reflectare a personalităţii autorului, motiv pentru care acesta este îndreptăţit de dreptul natural ca opera să-i fie protejată, ca parte a personalităţii lui. Acest concept a influenţat în foarte mare măsură evoluţia dreptului de autor în ţările Europei continentale şi, mai ales, a condus la dezvoltarea drepturilor morale (drepturile personale nepatrimoniale ale autorilor).

Pentru a completa această succintă prezentare istorică, trebuie să ne întoarcem la Statele Unite ale Americii şi să constatăm că până în 1976, când a fost adoptată Legea dreptului de autor în vigoare şi astăzi, vechea lege americană a dreptului de autor se baza pe prevederile iniţiale ale Statului Reginei Anne. 

Astfel, prima lege federală americană adoptată în 1790 prevedea protecţia cărţilor, hărţilor şi a diagramelor timp de 14 ani de la prima publicare, termen ce putea fi prelungit dacă autorul mai era în viaţă la expirarea celor 14 ani şi dacă îndeplinea condiţiile de înregistrare şi predare gratuită a unui număr de exemplare ale operei. Aceste prevederi au rămas în legea americană până în 1976, când a intrat în vigoare legea actuală, care modifică termenul de protecţie pentru întreaga viaţă a autorului, la care se adaugă 50 de ani, aliniindu-se astfel tuturor celorlalte ţări ce au legi pentru dreptul de autor. Totuşi, chiar şi legea din 1976 mai păstrează elemente ale Statutului Reginei Anne din 1709, cum ar fi cerinţele de înregistrare şi de depunere a unui număr de exemplare.

Diferenţa conceptuală esenţială dintre sistemul common law (drept cutumiar jurisprudenţial) şi cel de drept civil este următoarea: ţările cu sistem de drept jurisprudenţial tratează dreptul de autor ca formă de proprietate ce poate fi creată de unul sau mai mulţi autori şi, odată creată, este susceptibilă de exploatare comercială la fel ca orice altă proprietate, drepturile componente fiind exclusiv îndreptate spre asigurarea potenţialului economic al proprietăţii.

În ţările cu sistem de drept civil, dreptul de autor este privit ca având caracteristici de drept de proprietate, iar legile pentru dreptul de autor caută să protejeze conţinutul patrimonial al proprietăţii în acelaşi grad ca şi sistemul de drept jurisprudenţial.

Diferenţa constă în aceea că dreptul de autor mai are şi alt aspect – conceptul filozofic sau etic că opera unui autor este expresia personalităţii acestuia şi de aceea dreptul natural impune aceeaşi protecţie ca şi în cazul potenţialului economic al operei.

Perioada internaţionalizării protecţiei dreptului de autor a început cu semnarea la Berna în 1886 a Convenţiei pentru protecţia operelor literare şi artistice. Revizuirile ulterioare ale Convenţiei de la Berna au îmbunătăţit continuu sistemul internaţional al protecţiei dreptului de autor din perspectiva dezvoltării tehnologice permanente ce influenţează dreptul de autor precum şi drepturile conexe. 

 

 

 

 

 

 

 

 

 

 

 

 

 

 

 

 

 

 

 

III. CADRUL JURIDIC INTERNAŢIONAL PRIVIND PROTECŢIA DREPTULUI DE AUTOR

 

 

Creaţia intelectuală este, prin natura sa, destinată unei largi răspândiri, favorizată astăzi de dezvoltarea şi perfecţionarea mijloacelor de informare şi comunicare. 

Progresul societăţii nu poate fi posibil fără accesul larg al comunităţii umane la realizările geniului şi talentului omenesc, dincolo de barierele naţionale. 

Realizarea vocaţiei internaţionale a creaţiei intelectuale este însă, indisolubil legată de asigurarea unei protecţii eficace a drepturilor autorilor de opere nu numai în ţara de origine, dar şi pe teritoriul altor state în care sunt utilizate şi valorificate.

Protecţia internaţională a drepturilor intelectuale este în prezent asigurată prin două mijloace principale:

· convenţiile bilaterale – prin care două state reglementează această protecţie în relaţiile lor reciproce şi

· convenţiile multilaterale – prin care mai multe state membre au constituit uniuni internaţionale.

Necesitatea unui sistem uniform a condus către formularea şi adoptarea, la 9 septembrie 1886, a Convenţiei de la Berna pentru protecţia operelor literare şi artistice. Convenţia de la Berna este cel mai vechi tratat internaţional în domeniul drepturilor de autor. 

De atunci, textul original al Convenţiei a suferit mai multe modificări. Convenţia de la Berna a fost revizuită de mai multe ori, pentru a se îmbunătăţii sistemul internaţional de protecţie pe care îl oferă. Schimbările au fost efectuate pentru a face faţă provocărilor dezvoltării accelerate a tehnologiilor în domeniul utilizări operelor cu autori cunoscuţi, pentru a se recunoaşte drepturi noi şi pentru a permite revizuiri adecvate ale actelor deja stabilite. 

Prima revizuire majoră a avut loc la Berlin în 1908, după 22 de ani de la formularea iniţială a Convenţiei din 1886. Aceasta a fost urmată de revizuirea de la Roma din 1928, de cea de la Bruxelles din 1948, cea de la Stockholm din 1967 şi de la Paris din 1971.

Scopul Convenţiei de la Berna, aşa cum se arată în preambulul său, este “de a proteja într-o manieră cât mai efectivă şi uniformă posibilă, drepturile autorilor asupra operelor lor literare şi artistice”. Articolul 1 stabileşte că ţările în care Convenţia se aplică alcătuiesc o Uniune pentru protecţia drepturilor autorilor asupra operelor lor literare şi artistice.

Convenţia se întemeiază pe trei principii de bază:

· Tratamentul naţional – conform căruia operele care îşi au originea într-unul dintre statele membre trebuie să beneficieze, în fiecare din statele membre, de aceeaşi protecţie pe care acestea o acordă operelor propriilor lor cetăţeni;

· Protecţia automată – conform căruia acest tratament naţional nu este condiţionat de îndeplinirea vreunei formalităţi, cu alte cuvinte protecţia este acordată automat şi nu face obiectul nici unei formalităţi de înregistrare, depozit etc.;

· Independenţa protecţiei – conform căruia beneficiul şi exercitarea drepturilor recunoscute nu depind de existenţa protecţiei în ţara de origine a operei.

Articolul 2 conţine o listă non – limitativă a operelor protejate, care cuprinde orice creaţie originală în domeniul literar, artistic şi ştiinţific, oricare ar fi modul sau forma ei de exprimare.

Protecţia acordată prin Convenţie trebuie să opereze în beneficiul autorului şi al succesorilor săi legitimi. 

Autorii operelor sunt protejaţi atât cu privire la operele publicate, cât şi la cele nepublicate, dacă ei sunt cetăţeni sau rezidenţi ai unei ţări membre sau dacă, nefiind cetăţeni sau rezidenţi ai unei ţări membre, au publicat pentru prima oară opera lor într-o ţară membră sau simultan, într-o ţară nemembră şi într-una membră. 

 

Drepturile exclusive acordate autorilor, prin Convenţia de la Berna, cuprind:

· dreptul de traducere;

· dreptul de reproducere în orice mod sau formă;

· dreptul de a interpreta opere dramatice, dramatico-muzicale şi muzicale;

· dreptul de radiodifuziune şi comunicare către public prin fir, prin radiodifuzoare ori megafoane sau orice alte instrumente asemănătoare, a operei;

· dreptul de a face adaptări, aranjamente sau alte modificări ale operei;

· dreptul de a face adaptări cinematografice şi de a reproduce o operă;

· dreptul de suită. Acest drept este opţional şi se aplică numai dacă legislaţia ţării căreia îi aparţine autorul recunoaşte acest drept.

Independent de drepturile patrimoniale ale autorului Convenţia, în art. 6 bis, prevede şi dreptul autorului de a pretinde recunoaşterea paternităţii asupra operei sale şi de a se opune oricărei distorsiuni, mutilări, ori altor acţiuni derogatorii asupra operei sale, care ar aduce prejudicii onoarei sau reputaţiei sale (drepturi morale).

Preocuparea dominantă cu prilejul ultimei revizuiri a Convenţiei de la Berna a fost găsirea de soluţii pentru sprijinirea efectului global al Convenţiei şi stabilirea unei baze adecvate pentru funcţionarea ei, îndeosebi în legătură cu numărul aflat în creştere al noilor state independente, care au întâmpinat probleme serioase în stadiul incipient al dezvoltării lor economice, sociale şi culturale ca naţiuni independente. 

Ultimul act al Convenţiei de la Berna (Paris – 1971) recunoaşte un drept special în favoarea ţărilor în curs de dezvoltare. Acesta prevede că, în cazul operelor nepublicate, în care identitatea autorului este necunoscută, dar unde există toate motivele să se creadă că acesta este un cetăţean al unei ţări din Uniune, drepturile asupra unei astfel de opere trebuie să fie recunoscute în toate ţările Uniunii. Prin această prevedere, Convenţia de la Berna a făcut posibil ca ţările în curs de dezvoltare să-şi vadă protejate valorile folclorice şi în străinătate. S-a lăsat la latitudinea legislaţiei din ţara de origine a unei asemenea opere să desemneze autoritatea competentă care să reprezinte autorul necunoscut şi să protejeze şi să exercite drepturile acestuia în ţările Uniunii. Stipulând exercitarea acţiunilor de către autorităţi desemnate de stat, Convenţia de la Berna oferă ţărilor în curs de dezvoltare al căror folclor reprezintă o parte a moştenirii lor culturale, o posibilitate de a-l exploata. 

România a aderat la această Convenţie prin Legea nr. 77/1998, publicată în M. Of. Nr. 156 din 17 aprilie 1998.

Până în prezent, în domeniul drepturilor de proprietate intelectuală au intervenit şapte directive, al căror scop este armonizarea legislaţiilor ţărilor membre. 

 

Directiva Consiliului 91/250/CEE din 14 mai 1991 privind protecţia juridică a programelor de calculator.

Conform acestei directive, programele de calculator sunt protejate prin dreptul de autor, ca opere literare, în sensul Convenţiei de la Berna privind protecţia operelor literare şi artistice.

În sensul acestei directive, termenul “ program de calculator” include materialul de concepţie pregătitor.

Protecţia prevăzută de această directivă se aplică oricărei forme de expresie a unui program de calculator. Un program de calculator este protejat dacă este original, în sensul că reprezintă o creaţie intelectuală proprie autorului. 

Protecţia este acordată oricărei persoane fizice sau juridice, eligibilă conform dispoziţiilor legislaţiei naţionale în materie de drept de autor, aplicabile operelor literare.

 

 

Măsurile speciale de protecţie a drepturilor creatorilor de programe pentru calculatoare sunt prevăzute în articolul 7 al directivei, în care se stabileşte că statele membre sunt obligate să incrimineze şi să sancţioneze persoanele care săvârşesc următoarele fapte:

· pun în circulaţie copia unui program de calculator creat de o altă persoană;

· deţin, fără drept, în scopuri comerciale, o copie de program de calculator creat de către o altă persoană;

· pun în circulaţie sau deţin în scopuri comerciale, fără drept, orice mijloc prin care urmăreşte suprimarea sau neutralizarea dispozitivele tehnice de protejare a programelor de calculator.

Potrivit acestei directive, durata protecţiei programelor de calculator se întinde pe tot timpul vieţii autorului şi 50 de ani după moartea sa. 

România a semnat Acordul european instituind o asociere între România, pe de o parte, şi Comunitatea Europeană, pe de altă parte, Acord ratificat prin Legea nr. 20/1993. Potrivit art. 70 din acordul semnat, România şi-a asumat obligaţia armonizării legislaţiei, între altele, în domeniul proprietăţii intelectuale. 

Din acest punct de vedere, la această dată, există concordanţă între legislaţia internă în domeniul proprietăţii intelectuale şi directivele comunitare în domeniu, iar cu referire la protecţia programelor pentru calculator, Directiva 91/250 din 14 mai 1991 este practic cuprinsă în totalitate în legea noastră.

 

 

Directiva Consiliului 93/83/CEE din 27 septembrie 1993 privind coordonarea anumitor reguli ale dreptului de autor şi drepturilor conexe aplicabile radiodifuziunii prin satelit şi retransmisiei prin cablu

Directiva prevede dreptul exclusiv al autorului de a autoriza comunicarea publică prin satelit a operelor protejate prin dreptul de autor. Această autorizaţie nu poate fi obţinută decât prin contract.

 

 

 

 

Directiva Consiliului 92/100/CEE din 19 noiembrie 1992 privind dreptul de închiriere şi de împrumut şi anumite drepturi conexe dreptului de autor în domeniul proprietăţii intelectuale

Potrivit dispoziţiilor directivei, statele membre ale Uniunii vor reglementa cazurile de autorizare şi interzicere a locaţiei sau împrumutului originalelor sau copiilor de opere protejate prin dreptul de autor. 

Prin “locaţie” directiva înţelege punerea la dispoziţie pentru un timp limitat şi pentru obţinerea unui avantaj economic sau comercial, direct sau indirect, a operelor.

“Împrumutul” este definit ca o punere la dispoziţie a operei, pentru un timp limitat, fără a urmării un interes economic. 

Dreptul exclusiv de a autoriza sau interzice locaţia ori împrumutul aparţine:

· autorului operei - în ceea ce priveşte originalul şi copiile operei sale;

· artistului interpret sau executant – cu privire la fixarea pe suport magnetic a creaţiei sale;

· producătorului de fonograme şi producătorului de filme – în ce priveşte fonogramele ori operele cinematografice sau audio-vizuale. 

 

Directiva Consiliului 93/98/CEE din 29 octombrie privind armonizarea duratei de protecţie a dreptului de autor şi a unor drepturi conexe

Această Directivă priveşte armonizarea legislaţiilor statelor membre ale Uniunii cu privire la durata de protecţie a drepturilor de autor şi a drepturilor conexe.

Pornind de la considerentul că există disparităţi între legislaţiile naţionale referitoare la durata de protecţie a dreptului de autor şi a drepturilor conexe, care sunt susceptibile de a crea obstacole în libera circulaţie a operelor, prin dispoziţiile acestei directive se stabileşte ca durata de protecţie a drepturilor intelectuale să fie identică în întreaga Comunitate, iar armonizarea să poarte nu numai asupra duratelor de protecţie ca atare, ci şi cu privire la momentul de la care începe calculul fiecărei durate. 

Potrivit Convenţiei de la Berna, durata protecţiei drepturilor intelectuale ale autorului unei opere se întinde pe tot timpul vieţii sale şi încă 70 de ani după moartea acestuia (indiferent de data la care opera a fost, în mod licit, făcută accesibilă publicului).

În cazul operelor anonime sau publicate sub pseudonim, durata de protecţie este de 70 de ani din momentul în care opera a fost, în mod licit, făcută accesibilă publicului.

Aceste termene au fost luate în calcul şi de legiuitorul român când a adoptat Legea 8/1996 cu privire la dreptul de autor.

 

Directiva Parlamentului European şi a Consiliului 96/9/CE din 11 martie 1996 privind protecţia juridică a bazelor de date

Această directivă priveşte protecţia juridică a bazelor de date, indiferent de forma acestora.

În sensul prezentei directive, “bază de date” reprezintă o culegere de opere, de date sau de alte elemente independente, dispuse sistematic sau metodic şi accesibile în mod individual prin mijloace electronice sau de altă natură.

Conform directivei, baza de date care, prin alegerea sau dispunerea materiilor, constituie o creaţie intelectuală proprie a autorului este protejată ca atare de dreptul de autor. Nici un alt criteriu nu se aplică pentru a determina dacă acestea pot beneficia de această protecţie. 

Statele membre prevăd pentru creatorul unei baze de date dreptul de a interzice extragerea şi/sau reutilizarea totalităţii sau a unei părţi substanţiale, evaluată calitativ sau cantitativ, a conţinutului acesteia, atunci când obţinerea, verificarea sau prezentarea acestui conţinut atestă o intervenţie substanţială din punct de vedere cantitativ sau calitativ.

 

 

 

Directiva Parlamentului European şi a Consiliului 2001/29/CE din 22 mai 2001 privind armonizarea aspectelor privind dreptul de autor şi drepturile conexe în societatea informaţiei.

Această Directivă este un element esenţial în constituirea societăţii informaţionale, iar statele membre vor trebui să introducă această directivă în legislaţia naţională în 18 luni de la publicarea ei în Jurnalul Oficial.

Directiva stipulează creativitatea şi inventivitatea prin asigurarea unui drept de autor de carte, muzică, film bine protejat.

Directiva creează un mediu sigur pentru comerţul transfrontier cu produse şi servicii cu drept de autor şi facilitează dezvoltarea comerţului electronic în domeniul noilor produse şi a serviciilor multimedia (atât online cât şi prin CD-Rom, de exemplu).

Directiva armonizează drepturile de reproducere, distribuţie, comunicare către public, protecţia legală a mijloacelor anticopiere şi a sistemelor de management al drepturilor.

Directiva Parlamentului European şi a Consiliului 2001/84/CE din 27 septembrie 2001 privind dreptul de suită în beneficiul autorului unei opere de artă

Această directivă prevede pentru autorul unei opere originale un drept de suită, definit ca dreptul autorului operei de artă, revândută la licitaţie publică sau prin intermediul unui agent comisionar, ori de către orice comerciant, la un procent din preţul fiecărei noi vânzări.

Acest drept nu se aplică actelor de revânzare atunci când vânzătorul a achiziţionat opera direct de la autor cu mai puţin de trei ani înaintea acestei revânzări şi dacă preţul de revânzare nu depăşeşte 10.000 euro.

Dreptul de suită este inalienabil şi nu poate face obiectul vreunei înstrăinări sau renunţări prin acte între vii.

 

 

 

IV. PROTECŢIA DREPTULUI DE AUTOR ÎN dreptUL comparat

 

 

În majoritatea ţărilor vest - europene a existat o preocupare permanentă pentru reglementarea cât mai adecvată a creaţiilor intelectuale şi a drepturilor ce rezultă pentru autori din acestea, precum şi pentru protecţia pe cale juridică a proprietăţii intelectuale. 

În multe ţări există deja Coduri ale proprietăţii intelectuale.

În unele ţări ale Uniunii Europene, cum ar fi Marea Britanie şi Irlanda, ca de altfel şi în SUA, copyright-ul este echivalent cu dreptul de autor.

Deşi există diferenţe între copyright şi drepturile de autor, principiile generale ale proprietăţii literare şi artistice sunt protejate de ambele sisteme. Nu toate lucrurile sunt protejate prin copyright. Pentru a beneficia de copyright, o lucrare trebuie să fie o creaţie originală perceptibilă simţurilor.

Cuvântul “copyright” manifestă tendinţa de a se substitui, în limbajul comun expresiei “dreptul de autor”. În realitate, cuvântul “copyright” are o semnificaţie şi un conţinut diferit, iar în doctrina de specialitate termenul este intraductibil. Ceea ce caracterizează protecţia în sistemul de copyright este faptul că el priveşte exclusiv drepturile pecuniare ale autorilor, ignorând drepturile morale.

În sistemul de copyright dreptul se naşte din existenţa unei copii, a unui obiect în sine, în vreme ce în sistemul continental al dreptului de autor, dreptul ia naştere din efortul intelectual, din activitatea desfăşurată de un autor, de un creator.

După unii autori, ceea ce diferenţiază cele două sisteme de protecţie este faptul că, în sistemul continental, al dreptului de autor, în centrul protecţiei se află autorul, iar în sistemul de copyright, opera.

Acest sistem de protecţie s-a dezvoltat în ţările aflate sub influenţă britanică. Dar, în vreme ce în statele aparţinând Uniunii de la Berna, inclusiv în Anglia şi Irlanda, dreptul de autor s-a apropiat de sistemul continental de protecţie, în Statele Unite protecţia continuă să fie acordată în forma copyright-ului, chiar şi după aderarea lor la Convenţia de la Berna.

 

BELGIA

 

Prima lege a drepturilor de autor a fost adoptată în Belgia în 1886. Această lege a fost de mai multe ori modificată, iar în anul 1994 a fost abrogată printr-o nouă lege a dreptului de autor şi a drepturilor conexe. 

Tot în luna iunie 1994 a fost adoptată şi o lege privind protecţia programelor pentru calculator.

În Legea cu privire la dreptul de autor, în capitolul VIII secţiunea II (art. 80) se precizează că: “orice atingere mincinoasă sau frauduloasă adusă dreptului de autor şi drepturilor conexe constituie delict de contrafacere”… “Acela care cu bună ştiinţă vinde, pune în vânzare sau în locaţiune, în depozit, pentru a fi închiriate sau vândute ori introduse pe teritoriul belgian în scop comercial de opere contrafăcute, este culpabil de acelaşi delict”.

În ce priveşte programele de calculator, acestea fac obiectul unei legi distincte, speciale, în care au fost cuprinse reglementările Directivei 91/250/CEE din 14 mai 1991.

Conform acestei legi protecţia este asigurată nu numai programelor de calculator, ci şi a materialului de concepţie pregătitor.

Criteriul originalităţii este o condiţie de protecţie, legea prevăzând că “un program de calculator este protejat dacă este original, în sensul că este o creaţie proprie a autorului”. 

Drepturile morale sunt micşorate. Dreptul de retractare de care beneficiază autorii de opere nu este recunoscut programatorilor, iar dreptul la înregistrarea operelor este limitat ( ca şi în Franţa), autorul neputându-se opune modificării programului de către cesionarul drepturilor de exploatare, decât dacă acestea aduc atingere onoarei sau reputaţiei autorului.

Durata protecţiei este recunoscută pe tot timpul vieţii autorului şi 70 de ani în favoarea moştenitorilor.

 

FRANŢA

 

În Franţa, la sfârşitul secolului al XVII – lea a început să se cristalizeze ideea unei proprietăţi intelectuale, iar în secolul următor apar cele dintâi lucrări care tratează dreptul de autor propriu-zis. 

În anul 1977 a fost adoptat un Regulament privind librăriile şi imprimeriile, iar în anul 1793 a apărut prima reglementare juridică a drepturilor autorilor, aplicabilă tuturor categoriilor de opere. În Franţa s-a proclamat atunci pentru prima dată principiul potrivit căruia “dintre toate proprietăţile, cea mai puţin susceptibilă de contestaţie este aceea a producţiilor geniului uman”.

În anul 1957 a fost adoptată Legea privind proprietatea literară şi artistică, dar aceasta a fost abrogată prin Legea nr. 92-597 din iunie 1992, ale cărei dispoziţii anexă constituie “codul proprietăţii intelectuale”.

Prima parte a codului este consacrată dreptului de autor în domeniul literar şi artistic.

Operele protejate sunt enumerate în articolul L112-2 din Codul Proprietăţii Intelectuale. 

Titularul dreptului de autor asupra unei opere protejate poate utiliza opera după cum doreşte, dar fără a ignora drepturile legal recunoscute şi interesele celorlalţi. El poate să interzică altora utilizarea operei fără consimţământul său. 

Asemenea acţiuni care necesită autorizarea titularului dreptului de autor sunt: 

· copierea sau reproducerea operei;

· reprezentarea sau interpretarea publică a operei;

· producerea unei înregistrări sonore a operei;

· transpunerea cinematografică a operei;

· radiodifuzarea operei;

· traducerea operei;

· adaptarea operei.

Autorul operei protejate prin dreptul de autor beneficiază, pe lângă drepturile patrimoniale, cu caracter economic, şi de “drepturi morale”. 

I. Drepturi patrimoniale

· Dreptul de reproducere (art. L122-3 şi L 122-4 din Codul Proprietăţii Intelectuale)

Dreptul titularului drepturilor de autor de a interzice altora să execute copii după opera sa protejată este cel mai important drept de bază al acestei ramuri a proprietăţii intelectuale. Acţiunea de a executa copii după o operă protejată este actul îndeplinit de un editor care doreşte să distribuie opera către public.

· Dreptul de reprezentare (art. L122-2 şi L 122-4 din Codul Proprietăţii Intelectuale)

A doua acţiune care necesită autorizarea este acţiunea de reprezentare publică. Prin reprezentare unei opere se înţelege comunicarea acelei opere publicului, printr-un procedeu oarecare.

· Dreptul de suită ( Art. L 122-8 din Codul Proprietăţii Intelectuale)

În Franţa, Codul Proprietăţii Intelectuale prevede în art. L122-8 dreptul autorului operei , revândută la licitaţie publică sau prin intermediul unui agent comisionar, la 3% din preţul fiecărei noi vânzări.

II. Drepturile morale - sunt inalienabile şi nu pot fi cedate. Este dreptul la care autorul nu poate renunţa.

Autorii au dreptul:

· de a li se recunoaşte paternitatea operei;

· dreptul de a se împotrivi oricărei modificări, mutilări sau altor acţiuni derogatorii în legătură cu opera sa, care ar prejudicia onoarea sau reputaţia autorului.

Conform legii franceze autorul unei opere are patru drepturi morale:

· dreptul de divulgare – dreptul de a decide dacă, în ce mod şi când va fi adusă opera la cunoştinţa publică;

· dreptul de paternitate – dreptul de a pretinde recunoaşterea calităţii de autor al operei;

· dreptul la respectul integrităţii operei – dreptul de a pretinde respectarea integrităţii operei şi de a se opune oricărei modificări, precum şi oricărei atingeri aduse operei, dacă prejudiciază onoarea sau reputaţia sa;

· dreptul de retractare – dreptul de a retracta opera, despăgubind, dacă este cazul, pe titularii drepturilor de exploatare, prejudiciaţi prin exercitarea retractării.

Aceste drepturi, cunoscute în general ca drepturi morale ale autorilor, trebuie să fie independente de drepturile patrimoniale obişnuite ale autorului şi să rămână ale autorului chiar şi după ce acesta a cesionat drepturile sale patrimoniale.

Programele de calculator deşi sunt considerate opere de creaţie intelectuale, se bucură în Franţa de un regim, în bună măsură, derogator.

Calitatea de autor este recunoscută realizatorului programului, care se bucură de aceleaşi drepturi care sunt recunoscute creatorului de opere, fără îndeplinirea vreunei formalităţi.

Realizarea programului şi originalitatea sunt singurele condiţii pentru dobândirea protecţiei. Protecţia este asigurată programului dar şi materialului de concepţie pregătitor (art. 112-2 pct. 13).

 

 

 

 

 

 

 

 

 

 

 

GERMANIA

 

În Germania, o reglementare specială a drepturilor de autor a fost adoptată pentru prima dată în anul 1837.

În prezent legea aplicată în domeniu este cea din 9 septembrie 1965 (modificată în iunie 1995) şi care priveşte drepturile de autor şi drepturile conexe. 

În anul 1990 a mai fost adoptată Legea privind protecţia proprietăţii intelectuale şi reprimarea contrafacerii produselor.

Conform Legii dreptului de autor, prin opere literare, ştiinţifice şi artistice protejate se înţelege între altele:

· operele literare precum scrierile şi discursurile, ca şi programele calculatoarelor;

· operele muzicale;

· pantomimele, incluzând şi operele coregrafice;

· operele de artă figurativă, incluzând şi operele de arhitectură şi arte aplicate, precum şi proiectele acestor opere;

· operele fotografice, incluzând şi operele create printr-un procedeu analog celui al fotografierii;

· operele cinematografice, incluzând şi operele create printr-un procedeu analog celui al cinematografierii;

· ilustraţiile de natură ştiinţifică sau tehnică, precum desenele, planurile, hărţile, schiţele, tablourile şi ilustraţiile plastice.

Doar creaţiile intelectuale personale constituie opere în sensul prezentei legi.

Dreptul de autor protejează autorul cu privire la interesele sale morale şi personale în relaţie cu opera şi utilizarea ei.

 

I. Drepturile patrimoniale

· Dreptul de reproducere 

Dreptul de reproducere este dreptul de confecţionare de exemplare ale operei, oricare ar fi procedeul folosit şi numărul exemplarelor confecţionate.

Constituie de asemenea, o reproducere fixarea operei pe dispozitive permiţând comunicarea repetată a unei secvenţe de imagini sau sunete (suporturi vizuale sau sonore), fie că este făcută prin înregistrarea unei comunicări a operei pe un suport vizual sau sonor, fie prin reînregistrarea pe un alt suport vizual sau sonor a unei opere deja fixate.

· Dreptul de punere în circulaţie

Dreptul de punere în circulaţie este dreptul de a oferi publicului sau de a pune în comerţ originalul sau exemplare ale operei.

Dacă originalul sau exemplarele operei au fost puse în circulaţie cu intenţia transmiterii cu consimţământul titularului dreptului de punere în circulaţie pe teritoriul Uniunii Europene sau al unui alt stat parte a Acordului asupra spaţiului economic european, distribuirea lor ulterioară, cu excepţia locaţiilor lor, este licită.

În sensul dispoziţiilor prezentei legi se înţelege prin locaţie cesiunea folosirii limitate în timp în scopul lucrativ direct sau indirect.

· Dreptul de expunere

Dreptul de expoziţie este dreptul de a expune în public originalul sau reproducerile unei opere de artă figurativă republicată sau a unei opere fotografice republicate.

Autorul are pe de altă parte dreptul exclusiv de a comunica public opera lui sub o formă incorporală (dreptul de comunicare publică); acest drept presupune mai precis:

· dreptul de recitare, de executare, de reprezentare şi de prezentare;

· dreptul de radiodifuziune;

· dreptul de comunicare prin mijlocirea unui suport vizual sau sonor;

· dreptul de comunicare a emisiunilor radiodifuzate.

· Dreptul de suită

Dreptul autorului operei, revândută la licitaţie publică sau prin intermediul unui agent comisionar, la 5% din beneficiul vânzării. Această obligaţie cade, dacă beneficiul vânzării este inferior sumei de 100 DM.

I. Drepturi morale 

· Dreptul de publicare – autorul are dreptul de a decide dacă opera sa trebuie publicată şi în ce mod;

· Dreptul de paternitate - dreptul de a pretinde recunoaşterea calităţii de autor al operei;

· Dreptul la respectul integrităţii operei – autorul are dreptul de a se opune la orice deformare a operei sale, la orice altă atingere a acesteia care este de natură să compromită interesele morale sau personale legitime pe care le are în legătură cu opera. 

Protecţia dreptului de autor se stinge la 70 de ani după moartea autorului.

Dacă dreptul de autor aparţine mai multor coautori, el se stinge la 70 de ani după moartea ultimului autor supravieţuitor. 

Legea dreptului de autor conţine dispoziţii şi cu privire la protecţia programelor de calculator.

Protecţia vizează toate formele de expresie ale unui program de calculator. Ideile şi principiile ce sunt la baza unui element de program de calculator, inclusiv cele ce sunt la baza interfeţelor sale, nu sunt protejate. 

Un program de calculator este protejat, dacă este original, în sensul că este rezultat al creaţiei intelectuale proprii a autorului. 

 

 

 

 

 

 

MAREA BRITANIE 

 

În Marea Britanie dreptul de autor a fost reglementat, într-o primă etapă, prin norme ale dreptului jurisprudenţial. 

În anul 1956 a fost adoptată o lege a dreptului de autor. Această lege a fost modificată, iar ulterior complet revizuită, prin legea intrată în vigoare în 1989 a dreptului de autor, a desenelor industriale şi a brevetelor de invenţii. 

Renunţându-se la distincţia anterioară care se făcea între operele literare, dramatice, muzicale şi artistice, pe de o parte, şi filmele, înregistrările, emisiunile radio-difuzate şi transmisiile prin cablu, pe de altă parte, această lege foloseşte, pentru toate categoriile, un singur termen, acela de “operă”.

Durata protecţiei este fixată la 50 de ani.

Pentru prima dată, sunt protejate şi operele folclorice. 

O reglementare specială în această lege este consacrată licenţelor legale în scopuri de educaţie şi învăţământ, iar o interesantă dispoziţie priveşte consacrarea expresă a dreptului moral al autorului.

Legea dreptului de autor în Marea Britanie condiţionează, în toate cazurile, protecţia operelor pe fixarea lor pe un suport material.

Foarte interesant este că în Anglia a fost creat un tribunal special pentru judecarea cauzelor cu privire la drepturile de proprietate intelectuală.

 

 

 

 

 

 

 

 

 

 

PORTUGALIA

 

În Portugalia a fost adoptat, în anul 1985, Codul proprietăţii intelectuale (Legea nr. 45 din 17.09.1985, modificată prin Legea nr. 114 din septembrie 1991). 

Codul cuprinde un număr de 218 articole, fiind una dintre cele mai complete reglementări în materie.

Cele 5 titluri ale Codului reglementează operele protejate, utilizarea lor, drepturile conexe, apărarea dreptului de autor şi a drepturilor conexe şi înregistrarea acestora.

În titlul IV (art. 195) sunt prevăzute ca infracţiuni de uzurpare faptele de utilizare fără drept a unei opere, divulgarea, compilarea sau depăşirea limitelor autorizaţiei acordate de autor pentru folosirea unei opere.

În articolul 198 este prevăzută infracţiunea de violare a drepturilor morale de autor, iar în articolul 199 este incriminată fapta de folosire a unei opere contrafăcute (prin punerea în vânzare, vânzarea, importul sau distribuirea acesteia).

Unele dintre aceste fapte sunt considerate infracţiuni şi atunci când sunt comise din culpă sau sub forma neglijenţei. 

 

 

 

 

 

 

 

 

 

POLONIA

 

În Polonia a fost adoptată, în 1994, o nouă lege privind dreptul de autor şi drepturile conexe.

Cele 129 de articole ale legii sunt grupate în următoarele capitole:

· obiectul dreptului de autor;

· subiectul şi conţinutul acestor drepturi;

· utilizări libere de opere protejate;

· durata dreptului de autor;

· dispoziţii speciale privind operele audio-vizuale;

· programe de calculator;

· mijloace de apărare a drepturilor de autor, apărarea dreptului la imagine, la secretul corespondenţei şi a surselor de informaţii;

· drepturile conexe;

· organizaţiile de gestiune colectivă a drepturilor de autor şi a drepturilor conexe.

 

RUSIA

 

În Rusia, încă din anii '80, juriştii au discutat opţiunile pentru protecţia juridică a proprietăţii intelectuale, sub diversele ei aspecte.

Activitatea acestora s-a concretizat în adoptarea în 1993 a unei legi privind dreptul de autor, Legea Federaţiei Ruse nr. 5351-1 din iulie 1993 privind copyright-ul şi drepturile conexe, Legea nr. 3523-1 din septembrie 1992 privind protecţia programelor de calculator.

 

 

Statele Unite ale Americii

În SUA legiuitorul a adoptat în 1970 un act normativ prin care se recunoştea autorului unei opere – în mod automat un drept de fabricaţie pe timp de 14 ani a operei sale cu posibilitatea ca acest drept să fie prelungit pe o perioadă de încă 14 ani, dacă la data expirării primului termen, autorul este în viaţă.

În prezent în SUA în domeniul protecţiei drepturilor intelectuale este utilizat sistemul de “copyright” instituit şi reglementat prin Legea din 1976. Trăsătura specifică a acestui sistem este aceea a legăturii indisolubile între protecţia operelor publicate şi îndeplinirea anumitor formalităţi. Acest sistem este folosit mai ales în domeniul drepturilor de proprietate industrială.

Legea defineşte, limitativ, operele susceptibile de a obţine un copyright. Cele şapte categorii de opere protejate potrivit legii sunt:

· operele literare;

· operele muzicale, inclusiv textele acestora;

· operele dramatice, incluzând şi partiturile muzicale;

· operele coregrafice şi pantomimele;

· operele de pictură, grafică şi sculptură;

· operele cinematografice şi audio-vizuale;

· înregistrările sonore.

O lege din 1980 a adăugat la acestea programele de calculator.

Sistemul american de copyright se caracterizează (încă) prin faptul că are la bază ideea de protecţie a intereselor naţionalilor şi că a impus o serie de condiţii a căror îndeplinire este obligatorie. La una dintre aceste formalităţi, respectiv la clauza de fabricaţie, care impunea pentru obţinerea copyright-ului tipărirea operei în SUA, s-a renunţat în 1986. 

Până în anul 1909 nu era posibilă obţinerea unui copyright asupra unei opere nepublicate.

Legea din 1909 a permis obţinerea copyright-ului şi asupra operelor nepublicate, dar lista lucrărilor nepublicate care puteau beneficia de copyright în lipsa publicării era limitată. 

Drepturile conferite de copyright

În ciuda progresului realizat, Legea din 1976 nu recunoaşte autorilor drepturile morale. Jurisprudenţa a căutat mijloace adecvate pentru a le proteja şi anterior aderării Statelor Unite ale Americii la Convenţia de la Berna , considerându-se chiar că în practică protecţia acestor drepturi este conformă cu principiile Convenţiei şi că, pe acest aspect, Legea din 1976 nu trebuie să fie modificată.

Aderarea SUA la Convenţia de la Berna constituie, incontestabil, o dovadă de apropiere a protecţiei operelor prin copyright de sistemul european de protecţia a dreptului de autor, context în care este de aşteptat ca drepturile morale ale autorilor să capete şi o consacrare de drept, nu numai de fapt.

În privinţa drepturilor patrimoniale legea din 19 octombrie 1976 recunoaşte în favoarea autorilor şi succesorilor în drepturi ale acestora, un drept exclusiv, limitat în timp, de:

· reproducere a operelor lor;

· de a crea opere derivate;

· de reprezentare şi prezentare publică a operelor lor;

· de distribuire publică de exemplare a operei prin vânzare, închiriere, împrumut.

Dreptul de reproducere şi de a autoriza reproducerea - potrivit art. 106 din Legea din 1976 titularul copyright–ului are dreptul de a reproduce şi de a autoriza reproducerea, precum şi de a distribui opera sa prin vânzare ori altă formă de transfer a proprietăţii, prin împrumut sau închiriere.

Dreptul de reproducere reprezintă un monopol pentru copierea şi publicarea operei recunoscut în favoarea autorului, dar acest monopol nu cuprinde şi dreptul de utilizare a operei, iar publicarea este, potrivit dreptului SUA, un dar făcut publicului care va putea folosi opera ce i-a fost oferită fără ca modul de utilizare să constituie o atingere a dreptului de autor. 

Monopolul reproducerii şi difuzării operei îl protejează pe autor împotriva contrafacerilor şi a plagiatului.

Dreptul de a crea opere derivate

Titularul dreptului de autor are posibilitatea de a crea opere derivate bazate pe opera originală şi de a autoriza crearea de astfel de opere.

Dreptul de reprezentare şi de prezentare publică a operei

Titularul dreptului de autor are dreptul exclusiv de a prezenta public şi de a reprezenta operele protejate şi de a autoriza reprezentarea sau executarea acestora. Dreptul de reprezentare priveşte atât exemplarul original, cât şi copiile realizate în mod legal. 

Prezentarea publică a unei opere fără autorizarea autorului constituie o atingere a dreptului său de autor. 

Prezentarea publică se poate realiza fără acordul autorului:

· când este făcută în scopuri educative, religioase sau caritabile;

· când este destinată unor scopuri didactice ori pentru a fi recepţionată de persoane cu handicap ori de funcţionari publici aflaţi în exerciţiul funcţiilor oficiale.

Durata protecţiei dreptului de autor, pentru operele create, începând cu date de 1 ianuarie 1978, există de la data creării operei pe durata vieţii autorului şi timp de 50 de ani după decesul său.

În cazul operelor anonime, publicate sub pseudonim, realizate la comandă sau de un salariat, durata protecţiei este de 75 de ani de la data publicării operei sau de 100 de ani de la data creării acesteia.

Legea din 1976 consacră legislativ programele pentru calculator ca opere de creaţie intelectuală protejabile, iar Legea din 12 decembrie 1980 introduce conceptul de program pentru calculator, definit în art. 101 ca “ un ansamblu de instrucţiuni destinate a fi utilizate direct sau indirect într-un calculator pentru a obţine anumite rezultate”.

 

 

 

 

 

 

 

 

 

 

 

ROMÂNIA

 

Cea dintâi lege care a reglementat în ţara noastră drepturile autorilor de opere literare şi artistice a fost Legea presei din 13 aprilie 1862, în cadrul căreia, un capitol era consacrat acestor drepturi.

Votată şi promulgată pe timpul domnitorului Alexandru Ioan Cuza, prin această lege se recunoştea scriitorilor, compozitorilor şi creatorilor de opere artistice dreptul de a se bucura “ca de o proprietate”, în tot timpul vieţii lor, de dreptul de a reproduce, de a vinde sau de a ceda operele lor.

Sub rezerva reciprocităţii, legea recunoştea aceleaşi drepturi străinilor, cu precizarea că aceştia nu puteau beneficia în România de drepturile ce le erau recunoscute în ţara lor de origine.

Un rol deosebit în apariţia şi cristalizarea unei noi ramuri de drept în România, aceea a proprietăţii intelectuale, l-a avut Congresul internaţional consacrat proprietăţii literare şi artistice, organizat la Bucureşti în anul 1906, din iniţiativa cunoscutului şi apreciatului om de cultură A.D. Xenopol. Temele discutate şi expunerile prezentate cu acest prilej de către specialiştii prezenţi la congres au contribuit neîndoielnic la creşterea interesului pentru evoluţia reglementărilor legislative în acest domeniu.

În luna iunie 1923, în România a fost adoptată Legea proprietăţii literare şi artistice. Considerată la data elaborării şi punerii ei în aplicare ca una dintre reglementările cele mai complete şi mai moderne ale dreptului de autor, prin această nouă lege protecţia drepturilor de autor era asigurată independent de îndeplinirea vreunei formalităţi, iar beneficiul acestei protecţii era recunoscut nu numai cetăţenilor români, ci şi străinilor, fără nici o condiţie de reciprocitate.

Potrivit acestei legi toţi creatorii de opere intelectuale, indiferent de forma de reprezentare a operei, beneficiau în tot cursul vieţii lor de dreptul exclusiv de a o publica, reprezenta sau executa, de a autoriza traducerile, adaptările şi reproducerile, de a le exploata, de a le vinde, de a le dona cu titlu gratuit ori de a dispune de ele prin testament.

Acest act normativ a fost abrogat prin dispoziţiile art. 43 din Decretul nr. 321 din 27 iunie 1956, privind drepturile de autor.

Specialiştii români în domeniul drepturilor intelectuale au apreciat că decretul sus - menţionat corespundea, la data elaborării lui, necesităţilor naţionale în acest domeniu, iar tehnica realizării dispoziţiilor sale permitea interpretarea lor în conformitate cu concepţiile dominante din doctrina europeană. În procesul elaborării acestui act normativ, legiuitorul român de atunci a ţinut seama de soluţiile adoptate de Convenţia de la Berna, la care România era parte încă din 1927.

Decretul nr. 321 din 1956 a fost de mai multe ori modificat şi completat însă el a rămas în vigoare şi după anul 1990, deşi în decursul anilor au apărut multiple probleme cu privire la protecţia drepturilor intelectuale.

În domeniul dreptului de autor, reforma legislativă s-a realizat prin adoptarea Legii nr. 8/1996 privind dreptul de autor şi drepturile conexe. 

Noul act normativ a introdus schimbări radicale, de substanţă, prin crearea unui regim juridic al protecţiei prin dreptul de autor radical diferit faţă de reglementările anterioare. La elaborarea acestei legi moderne s-a ţinut cont de dispoziţiile convenţiilor internaţionale din domeniu şi de prevederile directivelor europene în vigoare la data elaborării sale.

Actele normative adoptate de legiuitorul român în ultimii ani au menirea de a reglementa regimul juridic al drepturilor ce rezultă din creaţia autorilor din diferite domenii de activitate şi de a le asigura o protecţie juridică adecvată.

Apreciem că această grijă a legiuitorului rezultă în mod pregnant chiar din art. 1 al Legii nr. 8/1996 în care se precizează că: “ dreptul de autor al unei opere literare, artistice sau ştiinţifice, precum şi asupra oricăror asemenea opere de creaţie intelectuală este recunoscut şi garantat în condiţiile prezentei legi. Acest drept este legat de persoana autorului şi comportă atribute de ordin moral şi material. Opera de creaţie intelectuală este recunoscută şi protejată, independent de aducerea la cunoştinţa publică, prin simplul fapt al realizării ei, chiar neterminată”.

Prin lege sunt apărate de fapt drepturile ce apar şi se dezvoltă ca urmare a operei create, recunoscută şi protejată prin simplul fapt al realizării ei, independent de aducerea acesteia la cunoştinţa publică. Aceste drepturi de autor protejate sunt legate de persoana autorului şi comportă atribute morale şi patrimoniale.

I. Drepturile morale:

· dreptul de a decide dacă, în ce mod şi când va fi adusă opera la cunoştinţa publicului;

· dreptul de a decide sub ce nume va fi adusă opera la cunoştinţa publicului;

· dreptul de a pretinde respectarea integrităţii operei şi de a se opune oricărei modificări, oricărei atingeri de natură a prejudicia reputaţia autorului;

· dreptul de a retracta opera, cu obligaţia de a despăgubi titularii drepturilor de exploatare, prejudiciaţi prin retractare.

II. Drepturile patrimoniale care pot fi lezate constau în:

a. dreptul exclusiv al autorului de a decide dacă, în ce mod şi când va fi utilizată sau exploatată opera sa, inclusiv de a consimţi la utilizarea operei de către alţii;

b. dreptul exclusiv al autorului de a autoriza:

· reproducerea integrală sau parţială a operei;

· difuzarea operei;

· importul în vederea comercializării pe teritoriul României a copiilor de pe operă, realizate cu consimţământul autorului;

· reprezentarea scenică, recitarea sau orice altă modalitate publică de execuţie sau de reprezentare directă a operei;

· expunerea publică a operelor de artă plastică, de artă aplicată, fotografice şi de arhitectură;

· proiecţia publică a operelor cinematografice şi a altor opere audiovizuale;

· emiterea unei opere prin orice mijloc ce serveşte la propagarea fără fir a semnelor, sunetelor sau imaginilor, inclusiv prin satelit;

· transmiterea unei opere către public prin fir, prin cablu, prin fibră optică sau prin orice alt procedeu;

· comunicarea publică prin intermediul înregistrărilor sonore şi audiovizuale;

· retransmiterea nealterată, simultană şi integrală a unei opere prin orice mijloace, cu sau fără fir, de către un organism de emisie, diferit de organismul de origine a operei radiodifuzate sau televizate;

· difuzarea secundară;

· prezentarea într-un loc public, prin intermediul oricăror mijloace a unei opere radiodifuzate sau televizate;

· accesul public la bazele de date pe calculator în cazul în care bazele de date conţin sau constituie opere protejate.

a. Dreptul exclusiv de a autoriza traducerea, publicarea în culegeri, adaptarea, precum şi orice altă transformare a operei prin care se obţine o operă derivată;

b. Dreptul exclusiv de a autoriza închirierea originalului şi/sau a copiilor operelor literare sau artistice, inclusiv a operelor audiovizuale, a operelor înscrise într-o înregistrare sonoră, a unui program pentru calculator sau a unei opere care poate fi utilizată cu ajutorul unui calculator ori al cărui alt dispozitiv tehnic, chiar după difuzarea operelor respective cu consimţământul autorului;

c. Dreptul la o remuneraţie echitabilă în cazul “împrumutului public”;

d. Dreptul de suită în cazul revânzării unei opere de artă plastică ( 5% din preţul de vânzare).

Protecţia drepturilor patrimoniale durează tot timpul vieţii autorului, iar după moartea acestuia se transmit prin moştenire, potrivit legislaţiei civile, pe o perioadă de 70 de ani, oricare ar fi data la care opera a fost adusă la cunoştinţa publică în mod legal.

Prin Legea 8/1996, protecţia programelor pentru calculator include orice expresie a unui program, programele de aplicaţie şi sistemele de operare, exprimate în orice fel de limbaj, fie în cod-sursă sau cod-obiect, materialul de concepţie pregătitor precum şi manualele.

În anul 1997 au fost elaborate în cadrul Oficiului Român pentru Drepturile de Autor toate documentele şi fundamentările, obţinându-se apoi toate avizele legal necesare în vederea aderării României la convenţiile Internaţionale pertinente. S-a eliminat astfel decalajul şi diferenţele de protecţie faţă de regimul standard internaţional, îndeplinindu-se totodată şi obligaţiile asumate de România prin semnarea unor acorduri internaţionale. 

România este membru fondator al OMC (Organizaţia Mondială a Comerţului), obligându-se astfel să respecte şi prevederile Acordului TRIPS (Acordul privind unele aspecte comerciale ale drepturilor de proprietate intelectuală) prin semnarea Acordului de la Marrakech, ratificat prin Legea nr. 133/22.12.1994 (M.Of. nr. 360/1994).

